**Port Louis** (španjolski: *Puerto Soledad*) je danas mala mala farma na kraju dubokog morskog zaljeva Berkeley na sjeveroistoku otoka Istočni Falkland. Tu se nekad nalazilo prvo naselje 
na Falklandima - **Port Saint Louis**, koje je osnovao francuski pomorski kapetan Louis Antoine de Bougainville u martu 1764.

Historija
---------

Bougainville je dobio zadatak od tadašnjeg francuskog ministra pomorstva Étienne François de Choiseula, da pronađe novo mjesto za netom pristigle francuske izbjeglice iz Kanade. On se otisnuo iz luke Saint-Malo 22. septembra 1763. sa brodovima *Aigle* i *Sphinx*, a 3. februara 1764. iskrcao se u zaljevu Zaljevu Berkeley. 
Arhipelag je nazvao **Iles Malouines**, jer su gotovo svi kolonisti bili iz grada Saint-Malo. Ta mala kolonija nikada nije dovoljno ojačala, tako da kad su narasle tenzije između Španjolske i Britanije oko prava na arhipelag, francuskoj vladi nije teško pala odluka da proda otoke Španjolskoj 31. januara 1767. 

### Port Louis za španjolsko - argentinske uprave

Pod španjolskom upravom, naselje je prezvano u **Puerto de Nuestra Señora de La Soledad**, koje je naraslo u naselje od 34 zgrada sa osamdesetak stanovnika. Španjolci su upravljali tom malom kolonijom do 1811. tad su je napustili, jer su Britanci zauzeli Buenos Aires. 

Skica francuskog *Port Saint Louisa*
Port Louis je ponovno naseljen 1820. Španjolcima iz Argentine koje je otok doveo pukovnik David Jewett, koji je tad bio u službi Ujedinjenih provincija Rio de la Plata (današnja Argentina). 

Gravura francuskog *Port Saint Louisa*
Vlada Ujedinjenih provincija Rio de la Plata postavila je 1823. svog vojnog upravitelja Pabla Areguatija koji je iz *Port Louisa* upravljao čitavim tadašnjim arhipelagom **Malvini**. Istovremeno je dala koncesiju na površinu od 30 liga na Istočnom Falklandu (pravo na ribolov i uzgoj stoke) hamburgškom trgovcu francuskog porijekla - Louisu Vernetu. On je pokušao kolonizirati otok, tako da se između 1826. i 1831. doselilo više od 90 novih doseljenika raznih nacionalnosti u *Port Louis*. Njegovi napori pali su u vodu, zbog incidenta sa američkim brodovima koji su dolazili u kitolov, i lov na tuljane na Falklande. Nakon što je zaplijenio njihova tri jedrenjaka, oni su za odmazdu poslali korvetu *Lexington* koja je decembru 1831. opljačkala *Port Louis*.

### Pad Port Louisa u britanske ruke

Britanci su se vratili na Falklande 1833. tad je kapetan *Onslow* sa jedrenjakom *Clio* zauzeo *Port Louis*. Slavni britanski naučnik Charles Darwin doplovio je do *Port Louisa* u martu 1833. sa brodom *Beagle* za vrijeme svoje ekspedicije po svijetu. U mjestu je proveo nekoliko dana skupljajući uzorke bilja i životinja, uključujući i fosile. 

Između 1834. - 1842. Falklandski arhipelag bio je pod vojnom upravom britanske mornarice. U augustu 1841. Britanska vlada postavila je Richarda Moodya za guvernera Faklanda. On je stigao u januaru 1842. ali mu se *Port Louis* nije dopao kao naselje, pa je odlučio izgraditi novo naselje, na istom mjestu, koje se trebalo zvati *Anson*. No prije no što je počeo graditi, savjetovano mu je da to nije dobro mjesto, zbog plitke luke, - već da je bolje da se novo naselje preseli nešto južnije na lokalitet *Port Jackson* (današnji Stanley) zbog bolje luke. Radovi na izgradnji novog naselja otpočeli su u julu 1843. većina stanovnika preselila se u novo naselje do kraja 1844. 

Današnji Port Louis je ovčarska farma, od nekadašnjeg naselja ostala je jedna zgrada, izgrađena 1843. kao kasarna, (to je najstarija građevina na arhipelagu).

Izvori
------

1. 1 2 3 4 5  „*Cape Bougainville*" (engleski). Falkland Islands Tourist Board. Pristupljeno 19. 04. 2012.
2. ↑  „*Louis Antoine de Bougainville*" (engleski). Dictionary of Canadian Biography Online. Pristupljeno 15. 04. 2012.
3. ↑  „*History of Port Louis, 1764-1844*" (engleski). Museum of Liverpool. Pristupljeno 19. 04. 2012.

Vanjske veze
------------

* Fotografije iz *Port Louisa* na portalu South American Pictures
* Fotografije iz *Port Louisa* na portalu Travel-images
* *Port Louis* na portalu Moon Travel Guides (`en`)